Diari Oficial de la Generalitat Valenciana


Sumari del DOGV 6244, del 13-04-2010 (2010/3980)

ORDE 1/2010, de 26 de març, de la Conselleria de Sanitat, per la qual convoca borses d'ampliació d'estudis d'investigació per a estades breus en centres d'investigació nacionals i estrangers per a l'any 2010.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6244

Data del DOGV
:   13-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/3980


Data del document
:   26-03-2010

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública

ORDE 1/2010, de 26 de març, de la Conselleria de Sanitat, per la qual convoca borses d'ampliació d'estudis d'investigació per a estades breus en centres d'investigació nacionals i estrangers per a l'any 2010. [2010/3980]  
La Conselleria de Sanitat, a través de la Direcció General d'Ordenació, Avaluació i Investigació Sanitària, convoca borses d'ampliació d'estudis d'investigació per a estades breus en centres d'investigació nacionals i estrangers, amb caràcter postdoctoral, per a l'any 2010.  
La Conselleria de Sanitat està interessada a impulsar la investigació en matèria sanitària, atés que la investigació és un factor estratègic en el desenvolupament i millora de l'assistència sanitària als ciutadans, i contribuïx a augmentar la qualitat de les prestacions i, amb això, el benefici social per a la població. En l'àmbit de la Conselleria de Sanitat, la Direcció General d'Ordenació, Avaluació i Investigació Sanitària té entre les seues competències dinamitzar, potenciar, coordinar i gestionar l'activitat investigadora.  
Esta convocatòria té com a objectiu facilitar que els professionals sanitaris de la Comunitat Valenciana puguen conéixer i usar recursos i instal·lacions d'altres comunitats autònomes o d'altres països i interaccionar amb altres grups d'investigació, afins en les àrees d'interés, fora de la Comunitat Valenciana; tot això amb l'objectiu comú de fomentar la investigació científica i el desenvolupament tecnològic a la Comunitat Valenciana.  
En compliment del que disposa el Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha enviat l'informe corresponent la Direcció General d'Economia sobre el fet que no se subjecten a l'article 87.1 del Tractat Constitutiu de la Comunitat Europea les borses d'ampliació d'estudis d'investigació que es convoquen en esta orde, atés que els beneficiaris en són persones físiques que no exercixen cap tipus d'activitat econòmica o de producció, per la qual cosa no comporten cap avantatge econòmic per a una empresa, ni falsegen la competència perquè no afecten els intercanvis comercials entre estat membres.  
Per això, d'acord amb el que establixen la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei General de Subvencions, i l'article 47.11 del Text Refós de la Llei de la Hisenda Pública de la Generalitat Valenciana; i fent ús de les facultats que em conferix l'article 28 de la Llei 5/1983, de 30 de desembre, de Govern Valencià, i el Decret 120/2007, de 27 de juliol, del Consell de la Generalitat, que aprova el Reglament Orgànic i Funcional de la Conselleria de Sanitat  
ORDENE  
Article 1. Objectiu i àmbit de les borses d'ampliació d'estudis d'investigació  
Esta orde té com a objecte convocar, en règim de publicitat, objectivitat i concurrència competitiva, borses d'ampliació d'estudis d'investigació destinades a finançar estades de professionals de la salut, en possessió del títol de doctor, en centres d'investigació nacionals (fora de la Comunitat Valenciana) i estrangers que tinguen com a finalitat l'adquisició de noves tècniques, l'accés a instal·lacions científiques, la consulta de fons bibliogràfics o documentals o altres activitats significatives que contribuïsquen a un millor desplegament del treball d'investigació objecte de l'estada i una major interacció amb altres grups d'investigació afins en les àrees d'interés, tot això amb l'objectiu comú de fomentar la investigació científica i el desenvolupament tecnològic de la Comunitat Valenciana i que han de fer-se durant l'exercici 2010.  
Queden expressament excloses les beques per a assistència i participació en cursos, congressos i seminaris o altres tipus de reunions de treball o coordinació.  
Article 2. Finançament  
Les borses que regula esta orde es financen a càrrec dels pressupostos de la Generalitat Valenciana per a 2010, aplicació pressupostària 96.04.38.2376, programa econòmic 411.50, capítol IV, codi de línia T5847000, per un import màxim de seixanta-cinc mil (65.000) euros.  
Article 3. Beneficiaris  
Poden ser beneficiaris d'estes borses les persones físiques amb capacitat investigadora, professionals de la salut, en possessió del grau de doctor, que formen part de les institucions sanitàries, centres i servicis dependents de la Conselleria de Sanitat i l'Agència Valenciana de Salut, o de les universitats, organismes públics d'investigació o altres entitats públiques o privades que no tinguen finalitat lucrativa, radicades en tots els casos a la Comunitat Valenciana.  
Article 4. Duració i període de realització de les estades  
L'estada ha de fer-se en un únic centre d'investigació radicat fora de la Comunitat Valenciana, i ha de tindre una duració ininterrompuda mínima d'un mes i màxima de tres mesos.  
Quan l'objecte de l'estada siga la consulta de fons bibliogràfics o documentals, la duració de l'estada no ha de ser superior a 30 dies.  
El període de realització de les estades s'estén al llarg de l'any 2010.  
Article 5. Sol·licitud i documentació  
Les sol·licituds s'han de presentar en el model d'imprés normalitzat disponible en l'adreça d'Internet http://www.san.gva.es. Les ha de subscriure l'investigador sol·licitant de la borsa. Només se n'admet una per cada persona física.  
Les sol·licituds ha de tindre la conformitat del director del centre a que està adscrit el sol·licitant. Esta conformitat implica que s'ha comprovat que la documentació presentada és correcta, que hom té els requisits que establix la convocatòria, i que s'adapta a la normativa del centre. També comporta el compromís de donar suport a l'estada objecte de la borsa adequadament, en el cas que la sol·licitud resulte finançada.  
En la sol·licitud ha de figurar el nom del professional que sol·licita, el seu lloc, centre de treball, centre sanitari a què està adscrit, i adreça per a notificacions, i s'hi ha d'adjuntar l'original o una fotocòpia compulsada de la documentació que es detalla a continuació:  
a) Fotocòpia del document nacional d'identitat, un d'equivalent o la targeta de residència.  
b) Autorització de la direcció de la institució de la viabilitat i l'oportunitat de l'estada sol·licitada.  
c) Curriculum vitae del sol·licitant. Si l'investigador el té incorporat a l'aplicació informàtica MISABIO (Mapa de la Investigació SAnitària i BIOmèdica), no cal que el presente en paper.  
d) Fotocòpia del títol de doctor o document equivalent segons la legislació estatal en matèria de títols.  
e) Memòria del treball d'investigació que es vol fer durant l'estada, per al qual se sol·licita la borsa.  
f) Historial cientificotècnic dels últims tres anys de l'equip o grup d'investigació del centre receptor en què s'integra el sol·licitant.  
g) Declaració responsable de no disposar d'altres ajudes per a finançar l'estada sol·licitada.  
h) Declaració responsable de no estar sotmés a les prohibicions per a obtindre la condició de beneficiari, segons l'article 13 de la Llei 38/2003.  
i) Pressupost econòmic per al desplaçament d'anada i tornada al centre de destinació.  
Les sol·licituds, amb la documentació que s'ha d'adjuntar, s'han d'adreçar a l'Oficina d'Investigació Sanitària de la Direcció General d'Ordenació, Avaluació i Investigació Sanitària, Conselleria de Sanitat, carrer del Misser Mascó, 31, València 46158, i s'han de lliurar en el Registre General de la Conselleria de Sanitat o de qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
El termini de presentació de les sol·licituds acaba als 20 dies naturals comptats a partir de l'endemà de la publicació d'esta orde en el Diari Oficial de la Comunitat Valenciana.  
Article 6. Instrucció del procediment  
L'òrgan instructor del procediment està representat per l'Oficina d'Investigació Sanitària de la Conselleria de Sanitat. Li correspon fer tots els actes d'instrucció necessaris per a la resolució del procediment.  
1. Rebudes les sol·licituds, i també la documentació que ha d'acompanyar-les, s'han d'estudiar. En el termini màxim de 20 dies naturals comptats a partir de l'endemà de l'acabament del termini per a presentar les sol·licituds, la comissió avaluadora ha de publicar en el tauler d'anuncis de la seu central i en la pàgina web de la Conselleria de Sanitat (carrer del Misser Mascó, 31, València 46319) la llista provisional de sol·licituds admeses i excloses, amb la indicació de les causes d'exclusió.  
2. En la mateixa resolució provisional s'ha d'especificar el termini, no superior a 10 dies naturals, perquè la persona interessada la sol·licitud del qual haja estat exclosa esmene la falta o adjunte els documents necessaris, amb l'advertiment que, si no ho fa, se'l considerarà desistit de la sol·licitud, d'acord amb el que disposen els articles 71.1 i 42.1 de la Llei 30/1992, de Règim Jurídic de les Administracions Públiques i del Procediment Administratiu Comú, després de fer una resolució en què es declare esta circumstància amb la indicació dels fets produïts i les normes que s'apliquen.  
3. Acabat el termini per a esmenar les errades detectades, s'ha de publicar de la mateixa manera que indica l'apartat 1, la llista definitiva de les sol·licituds admeses i excloses.  
4. L'avaluació i la selecció de les sol·licituds s'ha de fer tenint en compte, exclusivament, la documentació aportada en la sol·licitud.  
5. En qualsevol fase de la tramitació de l'expedient, a la vista de la documentació que es tinga i de les obligacions que s'adquirisquen per la concessió de les borses, es pot demanar informes dels organismes i entitats que s'estime oportú i fer les comprovacions necessàries sobre l'exactitud de tot allò.  
Article 7. Naturalesa i quantia de les borses  
Les borses d'ampliació d'estudis consistixen en una dotació de 60 euros/dia per a despeses d'allotjament i manutenció, i una ajuda per al viatge d'anada i tornada al centre de destinació que té una quantia màxima de 700 euros quan la destinació siga un país europeu i fins a 1.300 euros quan la destinació siga un país no europeu. L'import del viatge d'anada i tornada és el corresponent a classe turista en avió i segona classe en tren. Per al càlcul de la subvenció, s'ha de tindre en compte l'import que figure en el pressupost d'una agència de viatges o companyia de transport que presenten les persones interessades en el moment de la sol·licitud. En el cas d'usar un vehicle propi, el cost del viatge es calcula a raó de 0,19 euros/km.  
No obstant això, la comissió avaluadora pot proposar raonadament l'assignació de quantitats diferents de les assenyalades.  
La resolució de concessió de les borses ha d'establir-ne la duració, l'import i la resta de condicions.  
Article 8. Compatibilitat de la borsa  
La percepció d'estes borses és compatible amb la remuneració que perceba la persona beneficiària com a salari del centre a què estiga adscrita.  
Esta borsa és incompatible amb qualsevol altra obtinguda per a la mateixa finalitat.  
Article 9. Comissió avaluadora  
Per a l'avaluació de les sol·licituds es constituïx una comissió avaluadora, composta per:  
- La directora general d'Ordenació, Avaluació i Investigació Sanitària, que actua com a presidenta.  
- La cap de l'Oficina d'Investigació Sanitària, que actua com a secretària de la comissió avaluadora.  
- El subsecretari de la Conselleria de Sanitat, o la persona que designe.  
La comissió avaluadora es regix pel capítol II del títol II de la Llei 30/1992, de 26 de novembre. Té facultats per a resoldre tots els dubtes que sorgisquen en la interpretació de les bases, així com la possibilitat d'entrevistar els sol·licitants si ho considera oportú.  
Article 10. Selecció de sol·licituds  
La comissió avaluadora ha de valorar les sol·licituds presentades segons els criteris de selecció següents:  
1. Currículum cientificotècnic de la persona sol·licitant (30%).  
2. Interés cientificotècnic i possibles repercussions del treball d'investigació que es faça durant l'estada, i també la viabilitat de l'execució en el temps sol·licitat (30%).  
3. Qualitat i interés de l'historial científic del grup investigador en què s'integrarà el candidat o, si és el cas, de la institució on farà l'activitat (30%).  
4. S'han d'afavorir les estades que es facen fora d'Espanya (10%).  
Feta l'avaluació dels aspectes cientificotècnics, la comissió avaluadora ha d'elaborar una proposta de resolució, i també una proposta de pressupost per al finançament de les estades determinada segons que establix l'apartat 7.a d'esta convocatòria.  
Article 11. Acceptació de la borses d'ampliació d'estudis  
L'òrgan instructor ha de notificar la proposta a cada una de les persones interessades que hagen sigut proposades com a beneficiàries, per tal que, en el termini de 15 dies naturals a comptar de la data en què ho reben, comuniquen l'acceptació, amb el vistiplau del responsable del seu centre de treball, acompanyat d'un certificat del centre receptor d'acceptació de l'estada i de la fitxa de manteniment a tercers amb les dades de domiciliació bancària. En el cas de no rebre contestació en eixe termini amb la documentació adjunta corresponent, s'entendrà que la persona interessada renuncia a l'ajuda concedida.  
Article 12. Resolució  
La directora general d'Ordenació, Avaluació i Investigació Sanitària ha de resoldre la convocatòria, a proposta de l'òrgan instructor i d'acord amb l'informe de la comissió avaluadora. També té la facultat d'adoptar les resolucions necessàries per al desplegament i l'execució de la resolució.  
La directora general d'Ordenació, Avaluació i Investigació Sanitària ha de dictar una resolució motivada que ha de ser publicada en el Diari Oficial de la Comunitat Valenciana, en el termini màxim de 3 mesos comptats des de la data d'acabament del termini de presentació de sol·licituds. Si no hi ha cap resolució expressa en el termini establit s'entendran desestimades, sense perjuí del que es dispose quan es dicte la resolució.  
Les sol·licituds que no resulten beneficiades les poden recollir les persones interessades o una persona ben autoritzada. Per a això, han de formalitzar una sol·licitud davant de l'òrgan instructor encarregat de la tramitació, en els tres mesos següents a la publicació de la resolució de la convocatòria en el Diari Oficial de la Comunitat Valenciana. Quan acaba este termini es destruïxen.  
Article 13. Pagament de les borses concedides  
Les borses concedides s'han de lliurar directament a les persones beneficiàries en la resolució de concessió, i poden fer-se efectives en la totalitat a partir del moment de la concessió, segons que exposa l'article 34.3.a de la Llei 13/2009, de 29 de desembre, de Pressupostos de la Generalitat Valenciana.  
D'acord amb el que disposa el paràgraf j) de l'article 7 de la Llei 35/2006, de 28 de novembre, de l'impost sobre la Renda de les Persones Físiques, i altres normatives tributàries, estes ajudes estan exemptes de l'impost sobre la renda de les persones físiques, en el cas que siguen atorgades a funcionaris i altre personal al servici de les administracions públiques i al personal docent i investigador de les universitats. Els beneficiaris que no cumplisquen esta condició han de declarar les ajudes en la declaració del impost sobre la renda de les persones físiques.  
Article 14. Justificació de les borses  
Les persones beneficiàries de les borses han d'enviar a l'Oficina d'Investigació Sanitària, en el termini d'un mes des de l'acabament de l'estada, la documentació següent:  
- Un informe del treball fet, que continga els resultats obtinguts i en el qual es faça constar la conformitat del responsable de l'equip o grup investigador receptor.  
- Un certificat de l'estada, emés pel representant legal del centre de destinació, en el qual consten les dates d'inici i finalització de l'estada, amb el vistiplau del responsable de l'equip o grup científic receptor.  
- La justificació de les despeses subvencionables de transport al lloc de destinació i de retorn al lloc d'origen. Esta justificació s'ha de fer mitjançant la presentació dels originals de les factures i bitllets dels viatges d'anada i tornada, i també la justificació d'haver-los pagat.  
Les activitats justificades poden haver estat iniciades en 2010, amb anterioritat a la resolució d'esta convocatòria, sempre que l'avaluació de la sol·licitud siga favorable.   
Article 15. Obligacions dels beneficiaris  
Les persones beneficiàries estan obligades a:  
a) Comunicar a l'Oficina d'Investigació Sanitària la incorporació al centre de destinació, dins dels 10 dies següents a la data en què es produïsca, indicant l'adreça postal per a notificacions i, si és el cas, l'adreça electrònica. En el cas de no comunicar la incorporació en el termini esmentat, s'entén que renuncia a la borsa concedida.  
b) Ajustar l'actuació a les normes de l'organisme o centre en què s'incorporen, i exercir l'activitat en règim de dedicació exclusiva.  
c) Notificar expressament qualsevol canvi en les condicions de l'estada subvencionada, per mitjà d'un escrit adreçat a la Direcció General d'Ordenació, Avaluació i Investigació Sanitària perquè l'autoritze. L'incompliment de la notificació pot donar lloc a la revocació de l'ajuda concedida.  
d) Totes les persones beneficiàries han de comptar amb una assegurança d'accidents, i de responsabilitat civil i, quan es tracte de països sense concert amb la Seguretat Social espanyola o quan les cobertures d'este concert siguen insuficients, una assegurança d'assistència mèdica l'àmbit de cobertura de la qual incloga el país de destinació. Estes assegurances han de cobrir el període total de durada efectiva de la borsa d'ampliació d'estudis.  
e) Complir les obligacions de caràcter general que establix l'article 14 de la Llei 38/2003, de 17 de novembre, General de Subvencions.  
Les borses d'ampliació d'estudis que regula esta orde no establixen cap vinculació laboral ni administrativa entre els beneficiaris i la Generalitat Valenciana.  
Article 16. Causes de reintegrament  
S'han de reintegrar les quantitats percebudes i s'exigix l'interés de demora que corresponga des del moment del pagament de la borsa fins a la data en què s'acorde el reintegrament en els casos següents:  
a) Obtenció de la borsa falsejant les condicions requerides o ocultant les que ho haurien impedit.  
b) Incompliment total o parcial de l'objectiu, de l'activitat o del projecte que fonamenten la concessió de la borsa.  
c) Incompliment de l'obligació de justificació o justificació insuficient.  
d) Incompliment per part dels beneficiaris dels requisits establits en esta convocatòria, amb tots els efectes i responsabilitats que se'n deriven i, en general, en els altres supòsits previstos en l'article 37 de la Llei 38/2003, General de Subvencions.  
En este sentit, la realització de l'estada per un període de temps inferior al previst en la resolució de concessió o la justificació del transport per un import inferior al pressupostat comporten l'obligació de reintegrar la part corresponent de la quantia percebuda.  
Article 17. Recursos  
Contra esta convocatòria de borses d'ampliació d'estudis, que exhaurix la via administrativa, pot interposar-se potestativament el recurs de reposició en el termini d'un mes comptador des de l'endemà de la publicació en el Diari Oficial de la Comunitat Valenciana, davant del mateix òrgan que la va dictar o es pot impugnar directament davant de l'òrgan jurisdiccional contenciós administratiu (article 116 de la Llei 30/1992, de 26 de novembre, modificada per la Llei 4/1999, de 13 de gener).  
També pot interposar-s'hi el recurs contenciós administratiu, d'acord amb els articles 109 de la Llei 30/1992, de Règim Jurídic de les Administracions Públiques i del Procediment Administratiu Comú, i també 10, 25.1 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini màxim de dos mesos a partir de l'endemà de la publicació oficial.  
DISPOSICIONS FINALS  
Primera  
S'autoritza la directora general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desplegament i l'aplicació d'esta orde.  
Segona  
Esta orde vigix des de l'endemà de la publicació en el Diari Oficial de la Comunitat Valenciana.   
València, 26 de març de 2010  
El conseller de Sanitat,  
MANUEL CERVERA TAULET